宿高郵露筋
作者：俞德鄰
朝代：宋

paragraphs: 午發淮子口，晚泊露筋北。
舟人指靈祠，欲語輒歎息。
伊昔避亂初，女郎實英特。
行行侍丘嫂，日暮雲氣黑。
嫂兮宿鄰莊，我寧止路側。
我生雖不辰，秉身貴弗㥾。
草深聚蚊虻，中夜紛鼓翼。
吮血噆人膚，其毒甚沙蜮。
女郎不肯顧，筋露身亦踣。
至今是邦人，廟貌嚴血食。
惜哉歲月深，姓氏不可識。
維士有百行，維女獨四德。
貞潔一以虧，姬姜徒國色。
所以古婦人，送迎不踰閾。
嗟嗟露筋事，可爲百世則。
胡然世俗人，所重在傾國。